Potch-SR: ‘Regering het ons in die steek gelaat’Voorsitter van die SR, Paul Maritz. Foto: Verskaf. Die studenteraad (SR) van die Noordwes-Universiteit (NWU) se Potchefstroom-kampus het gesê die departement van hoër onderwys het sy verantwoordelikheid teenoor studente versuim deur universiteite aan hulle eie lot oor te laat. Dit kom nadat dr. Blade Nzimande, minister van hoër onderwys, Maandag gesê het universiteite moet self bepaal met hoeveel hulle klasgeld volgende jaar gaan verhoog. Volgens Paul Maritz, voorsitter van die SR, is die belangrikste rolspeler in die kwessie aangaande onderriggeld die staat en nie die studente of die universiteit nie. Volgens Maritz is die primêre argument dat dit die staat se verantwoordelikheid is om vir universiteite te sorg en hulle te beskerm. “Die staat het nie sy kant gebring nie. Deur ŉ 8% maksimum verhoging aan te kondig en toe die deur in universiteite se gesig toe te slaan, het die departement die maklike uitweg gekies.” Maritz het gesê ŉ groot groep studente voel die regering het hulle in die steek gelaat. “Landswyd kan talle studente nie ŉ verhoging in klasgeld bekostig nie, maar universiteite is in ŉ moeilike posisie omdat hulle onder finansiële druk is.” Volgens Maritz is hulpbronne reeds “tot op die been gesny” en kry die universiteit reeds swaar om sy volle pligte in hierdie verband na te kom. Maritz het studente ondanks die #FeesMustFall- en #FeesMustFallReloaded-veldtogte versoek om mekaar te ondersteun en mekaar se sienings te respekteer. “Kom ons wees verdraagsaam en verseker saam dat ons kampus veilig bly en dat ons akademiese aktiwiteite sonder onderbrekings voortgaan. Die veiligheid van ons studente asook die voortsetting van ons akademiese program is ons hoogste prioriteit”.